Uvažene dame i gospodo zastupnici, uvaženi gosti otvaram 25. sjednicu Predstavničkog doma Parlamentarne skupštine BiH. Sada ćemo saslušati himnu Bosne i Hercegovine. [[INTONIRANJE HIMNE]] Još jednom srdačno pozdravljam sve prisutne zastupnice, zastupnike i uvažene goste. Odsustvo je opravdao zastupnik Mirsad Kukić i zastupnica Nada Mladina, kašnjenje je najavila uvažena zastupnica Edita Đapo. Sjednici u ovome trenutku prisustvuje 25 zastupnika. Ministrica civilnih poslova BiH Ankica Gudeljević je obavijestila da nije u mogućnosti prisustvovati sjednici zbog ranije preuzetih obaveza, a iz Ureda ministra pravde je isto tako dostavljeno obavještenje da ministar Josip Grubeša neće prisustvovati sjednici zbog ranije preuzetih obaveza. Konstatujem da sjednica ima kvorum za rad i odlučivanje. Kao što vam je naznačeno u pozivu za sjednicu, a u skladu s članom 167. Poslovnika, na početku sjednice prije rasprave o dnevnom redu, zastupnicima će biti omogućeno postavljanje zastupničkih pitanja u usmenoj formi. U skladu s članom 168. Poslovnika najave za postavljanje zastupničkih pitanja u usmenoj formi dostavili su sledeći zastupnici: Jasmin Emrić ministru komunikacija i prometa BiH, Aida Baručija ministru pravde BiH, Mirjana Marinković-Lepić ministru komunikacija i prometa BiH i Damir Arnaut ministrici vanjskih poslova BiH. Ove najave su u skladu s članom 168. stav (2) Poslovnika dostavljene predsjedavajućem Vijeća ministara BiH i onom članu Vijeća ministara BiH na koga se pitanje odnosi. Želim vas isto tako podsjetiti da je osiguran direktan TV prijenos ovog dijela sjednice, a u skladu sa članom 167. stav (1) Poslovnika. Sada možemo početi s postavljanjem usmenih zastupničkih pitanja i davanjem odgovora od strane predstavnika Vijeća ministara BiH. Riječ dajem zastupniku Jasminu Emriću. Izvolite.
Zahvaljujem uvaženi predsjedavajući. Bosna i Hercegovina je postala članica Konvencije Ujedinjenih naroda o pravu mora 12. januara 1994. godine kada je učinjena notifikacija o sukcesiji i pristupu. Od tada pa sve do danas, što znači ni nakon 27 godina, Bosna i Hercegovina nije ostvarila sva prava mora koja joj pripadaju kao obalnoj državi. Republika Hrvatska je 2004. godine usvojila Pomorski zakonik kojim je proglasila svoje unutarnje morske vode, koje neprekidno obuhvataju i unutarnje morske vode naše države, bez prethodno postignutog sporazuma o razgraničenju na moru i definiranja plovnog puta slobodnog pristupa otvorenom moru. Vijeće ministara BiH je po prijedlogu Ministarstva komunikacija i prometa na 89. sjednici, koja je održana 04. aprila 2014. 2 godine, donijelo Odluku o imenovanju Zajedničkog tima za pregovore s Republikom Hrvatskom o primjeni Konvencije Ujedinjenih naroda o pravu mora i razgraničenja na moru. Članom 3. navedene Odluke utvrđen je zadatak Zajedničkog tima na način da isti učestvuje u pregovorima s predstavnicima Republike Hrvatske o primjeni Konvencije Ujedinjenih naroda o pravu mora i razgraničenja na moru, kao i da prema odredbama Konvencije obavlja i druge aktivnosti predviđene Akcionim planom za prevazilaženje posledica pristupanja Republike Hrvatske Evropskoj uniji, a koje su u vezi s materijom koja je predmet Konvencije. Članom 4. predmetne Odluke je određeno da Zajednički tim mjesečno podnosi izvještaj Vijeću ministara BiH o provedenim aktivnostima iz člana 3. Kako se radi o strateški vrlo važnom pitanju radi postizanja potpunog suvereniteta i teritorijalnog integriteta, kao i vraćanja oduzetih morskih prava, koja BiH pripadaju kao obalnoj državi, postavljam pitanje ministru komunikacija i prometa – Šta je nadležno ministarstvo poduzelo na osnovu izvještaja Zajedničkog tima, koji je sada status tima, te koje tijelo ispred Vijeća ministara BiH sada provodi aktivnosti koje su u vezi primjene Konvencije Ujedinjenih naroda o pravu mora i razgraničenja na moru? Zahvaljujem.
Hvala. Imamo li odgovor ispred Ministarstva prometa i komunikacija? Nemamo odgovor. Da li ste zadovoljni da Vam se u pisanoj formi dostavi? Izvolite, Jasmin Emrić.
Da, svakako tražim da se u pisanoj formi dostavi odgovor i zamjeram, naravno, ministru što nije pripremio odgovor na ovo pitanje, a kao što vidite ja ponavljam ovo pitanje da još jednom ukažem na važnost rješavanja razgraničenja na moru s Republikom Hrvatskom, te postizanja svih morskih prava za našu državu, a posebno prava slobodnog pristupa otvorenom moru. Uzimajući u ozbir dosadašnju, ali i sadašnju neodgovornost i nemar Vijeća ministara BiH i imenovanih nadležnih tijela spram ovog važnog strateškog pitanja, te osuđujući aktuelnu blokadu rada i zanemarivanja izvršavanja dužnosti i obaveza od strane pojedinih članova Vijeća ministara koristim priliku da još jednom pozovem Predsjedništvo BiH, Vijeće ministara BiH, Ministarstvo vanjskih poslova i Ministarstvo komunikacija i prometa da hitno pokrenu aktivnosti, inicijative za usvajanje zakona o moru BiH i utvrđivanja plovnog puta za slobodan pristup otvorenom moru. Zahvaljujem.
Hvala. Riječ dajem zastupnici Aidi Baručiji. Izvolite. 3
Zahvaljujem predsjedavajući i pozdravljam sve prisutne. S obzirom da ministar nije prisutan ja ću svoje pitanje uputiti na nekoj od narednih sjednica. Hvala.
Hvala. Riječ dajem zastupnici Mirjani Marinković-Lepić. Izvolite.
I ja ću danas odustati od postavljenog pitanja, pa ću iskoristiti šansu i mogućnost sljedeći mjesec.
Hvala. Riječ dajem zastupniku Damiru Arnautu. Izvolite.
Hvala predsjedavajući. A vidite, ja sad više ne znam ko bojkotuje rad institucija ovdje, osim predsjedavajućeg Tegeltije nema niti jednog ministra, vidim dva zamjenika ministra, al' nema niti jednog ministra ni iz SDA, ni iz HDZ, tako da proizlazi da te tri vladajuće stranke skupa bojkotuju rad institucija, a u svakom slučaju bojkotuju ovaj Parlament, ne mogu drukčiji zaključak izvući ukoliko se sjednice održavaju ovako rijetko koliko se održavaju, a onda ne dođe nijedan ministar na sjednicu. U svakom slučaju moje pitanje, a da ne govorim o tome da ministrica vanjskih poslova je dva puta ušla u Parlament otkako je imenovana, moje pitanje je njoj, već sam ga postavljao u usmenoj formi, u pisanoj formi i ponoviću sada pitanje i tražiti da se dostavi u pisanoj formi, dakle, tiče se bezviznog režima za državljane BiH nosioce običnih pasoša. Imamo situaciju da veliki broj bliskoistočnih zemalja ne dozvoljava našim državljanima ulazak bez vize, a BiH dozvoljava ulazak, bezvizni ulazak njihovim državljanima. Dakle – Zašto građani Emirata, Omana, Katara i Kuvajta mogu doći u BiH bez vize, a naši građani ne mogu tamo? I da stvar bude gora, mi smo jedna od dvije, tri zemlje čiji državljani ne uživaju to. Srbijanski državljani mogu u Ujedinjene Arapske Emirate, Oman, Katar i Kuvajt bez vize, a bh državljani ne mogu. Libanon i Egipat, takođe srbijanski državljani tamo mogu bez vize, naši građani ne mogu. Htio sam takođe iskoristiti ovu priliku, ako je, da je ministar Cikotić bio tu, da ga pitam – Šta je sa implementacijom inicijative, koja je usvojena prije gotovo tri mjeseca, idući ponedjeljak će biti tri mjeseca, da se omogući boravak digitalnih nomada u BiH? Mi smo 20. septembra kao Dom dali rok Vijeću ministara, a konkretno je nadležno Ministarstvo sigurnosti da izradi i u parlamentarnu proceduru dostavi nacrt zakona o izmjenama i dopunama Zakona o strancima da bi se omogućio boravak digitalnih nomada. Evo saće biti 4 idući ponedjeljaki, isteći će taj rok i nećemo očito imati taj niti nacrt od ministarstva. Tako da je ovo zaista neshvatljivo i predsjedavajući ja molim da ispitate zbog čega ovdje ne samo da nema SNSD-ovih ministara, nego nema ni SDA, ni HDZ ministara. Hvala.
Hvala. Idemo dalje, prelazimo na utvrđivanje dnevnog reda, prije toga želim napomenuti sljedeće, nadležne komisije osim Komisije za saobraćaj i komunikacije nisu, nažalost, održale sjednice zbog nedostatka kvoruma, te nisu dostavljena mišljenja za sljedeće tačke dnevnog reda. Zajednička komisija za ljudska prava nije dostavila mišljenja za: Tačku 4. Izvještaj o zaštiti ličnih podataka u BiH za 2020. godinu. Tačku 5. Specijalni izvještaj o efikasnosti zakonskih rješenja u oblasti profesionalne rehabilitacije i zapošljavanja osoba s invaliditetom u BiH, čiji je podnosilac Institucija ombudsmena za ljudska prava. Za tačku 7. Razmatranje inicijative zastupnika Damira Arnauta kojom se nalaže Ministarstvu civilnih poslova da u roku od 14 dana od dana usvajanja ove inicijative uspostavi postupak i otpočne proces izdavanja jedinstvenih COVID-19 sertifikata sa QR kodom, s ciljem njihovog korištenja van Bosne i Hercegovine na jedan od dva načina: 1. izdavanje takvih sertifikata od samog ministarstva ili 2. kreiranje i dostavljanje navedenim nadležnim organima jedinstvenog obrasca za izdavanje takvih sertifikata i Za tačku 11. Razmatranje inicijative zastupnice Mirjane Marinković-Lepić i Aide Baručije kojom se nalaže Vijeću ministara BiH da u roku od 90 dana okonča proces usklađivanja zakonodavstva iz oblasti zaštite ličnih podataka sa novousvojenim propisima Evropske unije. Komisija za budžet i finansije nije dostavila mišljenje za: Tačku 6. Izvještaj o pregledanom stanju finansijskog poslovanja političkih stranaka u 2019. godini, čiji je podnosilac: Centralna izborna komisija BiH. A Ustavnopravna komisija nije dostavila mišljenja za: Tačku 3. Prijedlog zakona o dopuni Zakona o osnovama sigurnosti saobraćaja na putevima u Bosni i Hercegovini, čiji je predlagač zastupnik Damir Arnaut. Za tačku 8. Razmatranje inicijative zastupnika Saše Magazinovića „kojom se zadužuje Vijeće ministara Bosne i Hercegovine da u roku od tri mjeseca u parlamentarnu proceduru dostavi zakonsko rješenje kojim se uvodi obavezan ljekarski pregled za izabrane i imenovane zvaničnike u institucijama Bosne i Hercegovine koji podrazumijeva posebno testiranje mentalno-psihološke sposobnosti za obavljanje javnih funkcija, kao i testiranje na psihoaktivne supstance.“ Za tačku 9. Razmatranje inicijative zastupnica Lepić i Baručije kojom se nalaže Vijeću ministara BiH da usvoji Strategiju za borbu protiv korupcije za period 2020-2024. i Akcioni plan za njenu provedbu i za 5 Tačku 10. Razmatranje inicijative zastupnica Lepić i Baručije kojom se nalaže Vijeću ministara BiH da u roku od 30 dana u zakonodavnu proceduru dostavi Zakon o državnoj imovini. Dakle, od našeg originalnog dnevnoga reda, koji ste dobili uz poziv, ostale su praktično dvije tačke, to je Dnevni red 1. Usvajanje Zapisnika sa 24. sjednice Predstavničkog doma Parlamentarne skupštine BiH i 2. Komentari na dobivene odgovore na zastupnička pitanja. Sada otvaram raspravu o ovom dnevnom redu. Izvolite. Ima li nekih sugestija, prijedloga? Nikola Lovrinović, izvolite.
Dobar dan svima, lijepi pozdrav svim nazočnim u dvorani. Dakle, kao predsjenik Kluba HDZ-a – HNS-a u ovom Zastupničkom domu dužan sam upoznati o našem stavu i neke druge kolege, dakle, koji nisu sudjelovali u radu Kolegija u proširenom sastavu. Naime, mi smo, i ja vjerujem da vi to vjerujete, vrlo odgovorna stranka i vrlo odgovoran klub koji svo vrijeme, svega ovoga, dakle, posebice u zadnjih par mjeseci čini sve da se stvore uvjeti da se radi kako treba, da se radi kako je predviđeno Poslovnikom. Ja moram priznati to sve teže i teže ide, meni je naravno žao što je to tako. Mi imamo izravnog interesa da Dom radi, vi to znate što ja govorim, međutim to jednostavno ne ide. Mi smo ušli u sjednicu bez dnevnog reda. Dakle, gospodine predsjedavajući mi dnevnog reda nemamo. Dakle, sjednica ne može trajati ako nema dnevnog reda, dnevni red ne utvrđuje Parlament nego Kolegij u proširanom sastavu. Ja koliko znam dnevni red nije utvrđen na Kolegiju u proširenom sastavu. Prema tome, mi nemamo šta dodavati ili oduzimati dnevnom redu, izjašnjavati se o tome, što je predviđeno na sjednicama, dakle, Parlamenta, jer nemamo zapravo dnevnog reda i ja ne znam kako mislite da nastavimo ovo. Meni je žao što predsjedavajući i Kolegij nisu stvorili uvjete da se radi po Poslovniku. Dakle, učinite, radite šta god hoćete, mi ne možemo sudjelovati u ovakvom načinu rada, unatoč tome što kažem da smo vrlo odgovoran klub i da činimo sve što je u našoj moći da pridonesemo kvalitetnom, dobrom radu, ali radu po Poslovniku i po onom po čemu radimo. Ja vas molim, dakle, tamo sam predlagao da se sjednica odgodi, nije to uvaženo, dakle, ovog trenutka kolege i koleginice mi nemamo dnevnog reda, ne može sjednica raditi bez dnevnog reda, mi ne možemo ovdje sada, ne znam po kojoj ste mislili proceduri, imate članke 70, 71. dakle 72. Poslovnika, pogledajte i vidjećete kako se utvrđuje dnevni red. Mi smo ušli u sjednicu bez dnevnog reda i mi ne možemo nastaviti raditi i mi nećemo tako da kao klub na takav nači sudjelovati u radu. Hvala vam lijepa, molim vas, dakle, da ovo uzmete u obzir i da Kolegij učini sve što je u njihovoj moći da se osiguraju uvjeti rada po Poslovniku. Hvala lijepo.
Hvala. Zastupnik Osmanović, izvolite. 6 ____________(?) [[nije uključen mikrofon]] A nisam vidio, ispravka krivog navoda, zastupnik Magazinović. Izvolite.
Kolega Lovrinović je rekao da Prošireni kolegij utvrđuje dnevni red, to je tačno, samo je propustio da kaže zbog čega danas Prošireni kolegij nije mogao utvrditi dnevni red, pa ću to ja reći. Dakle, gospodin Lovrinović i gospođa Krišto kao članovi Proširenog kolegija su napustili sjednicu Proširenog kolegija prije glasanja, u trenutku kada su napustili sjednicu srušili su kvorum i onemogućili da u skladu sa Poslovnikom Prošireni kolegij donese odluke vezane za današnji dnevni red. Između ostalog, to je moj lični stav, smatram da je razlog tome što je na dnevnom redu bila, bio zahtjev da se uvrsti rasprava o zaštiti ustavnopravnog poretka u BiH oličena kroz rezoluciju koju je potpisao jedan broj zastupnika i u kojoj se na vrlo precizan način definišu posljednji događaji iz Narodne skupštine Republike Srpske. Hvala.
Uvažena zastupnica Alma Čolo, ispravka krivog navoda.
Hvala predsjedavajući, pozdravljam sve kolege i kolegice. Gospodin Lovrinović je rekao da on lično, a i njegova politička partija HDZ BiH rade sve da bi ovaj Parlament funkcionirao u skladu sa Ustavom i Poslovnikom ovog Doma. Ja bih samo htjela da podsjetim da smo mi juče imali Ustavnopravnu komisiju u kojoj nije bilo niti jednog člana HDZ-a na sjednici te Komisije, a na sjednici Komisije je bilo dosta materijala koji su danas trebali biti na dnevnom redu i pošto nije bilo kvoruma, bili smo samo gospodin Safet Softić i ja ispred SDA, nije niko bio iz SNSD-a, nije niko bio iz HDZ-a, onemogućili su i rad Ustavnopravne komisije tako da ova njegova tvrdnja, ovaj, nije tačna i ne stoji ovo što je on rekao.
Uvažena zastupnica Lepić, ispravka krivog navoda.
Da, ja se potpuno slažem sa gospođom Čolo, mislila sam i ja to obrazložiti, al' evo ona me preduhitrila, no komisija koja je zadnja juče bila na dnevnom, na rasporedu bila je Zajednička komisija za evropske integracije. Činjenica je da se gospodin Lovrinović pojavio kao predsjedavajući, niko se više nije pojavio, pa ni njegove kolege iz HDZ-a, dakle, Lidija Bradara i Bariša Čolak, tako da mislim da ovdje nema mjesta da se govori o nekom odgovornom ponašanju HDZ-a.
Hvala. Nikola Lovrinović, ispravka krivog navoda. 7
Kolegici Čolo i kolegici Mirjani, dakle, ja jučer nisam mogao iz razloga koji možda vas ne zanimaju doći na Ustavnopravnu, a mislim da je gospođa Krišto, al' ona će za sebe reći, imala određenih obveza, jer je jučer bio dan znate kakav. A, dakle, niste ništa rekli druge kolege, pa ni vaše nisu bile na Ustavnopravnom samo ste aplicirali na nas. Prema tome, imali smo razlog zašto nismo jučer bili. Gospođa je rekla da sam bio, ja sam predsjedavajući, sazvao sam sjednicu i konsenzusom je na tom povjerenstvu odlučeno da ne dođe nitko, pojavio se gospodin Zvizdić nakon mislim da je već bilo isteklo i 15, al' evo nek nije nek je se u roku koji je bio predviđen, dakle, pojavio se jedino ono. Prema tome, dakle, potvrđujem opet ono što sam rekao. A kolegi Magazinoviću, dakle, na Kolegiju u proširenom sastavu, nisam to mislio govoriti, dakle, nije možda ni trebalo ovdje jer, opet ponavljam, ušli smo u sjednicu bez dnevnog reda, Kolegij nije stvorio uvjete da sjednica zasjeda. Prema tome, mi smo na Kolegiju imali, ostali smo na dvije točke koje je pročitao gospodin Zvizdić, pa je li veći cirkus da s te dvije točke radimo ili da ne radimo nikako. Točke dnevnog reda – odgovor na zastupnička pitanja i zapisnik. Predlagao sam tamo, saću ponoviti, dakle, nisam mislio o tome govoriti ovdje, da se sjednica odgodi i da materijal koji ste mislili predložiti tamo, koji je došao na pola sata prije, o njemu neću dubiozno, nije bilo dovoljno vremena, zapravo jedna točka koja je predlagana nije ni imala materijala, to znate da poslovnički nije moguće. Ova druga je imao nekakav materijal, koji je iziskivao tamo ozbiljne stavove svih klubova, svih zastupnika i političkih stranaka. Mi smo vam rekli da nismo spremni, da predlažemo da se sjednica odgodi 10 dana koliko Poslovnik to traži, da se onda dostavi taj materijal, da se eventualno pripremimo za takvu raspravu i da onda donosimo odluke. Međutim, vi to niste uvažili. Dakle, jel' mislite i tad smo tamo rekli, jel' mislite da se na ovaj način može izići iz situacije u kojoj smo se doveli ili mislite da se dolijeva benzin na vatru. Mi mislimo da se doliva benzin na vatru. Tamo, dakle, sad da ne ulazim u meritum, je predloženo da budemo i Ustavni sud mi, da predlažemo, zamislite, da mi gasimo drugi dom itd. Mislim da sad ne elaboriram jer nisam htio da raspravljam o tome pošto nisam imao dovoljno vremena da se pripremim, to je došlo netom pola sata prije Kolegija. Prema tome, predsjedavajući ja mislim da se uvjeti nisu stekli, da mi ne raspravljamo, Kolegij nije svoje odradio, predsjedavajući neka to probaju, neka ponove, ovaj, priču za 10 dana koliko Poslovnik traži i da se sjednica održi koliko toliko normalno, a ne ovako. Ja mislim da, i dalje ostajem pri tome da činimo sve i evo pojavili smo se i na ovoj sjednici da to kažemo [[zastupnik se upozorava na vrijeme]] mogli smo da se ne pojavimo. Hvala lijepo, ispričavam se.
Hvala. Uvažena zastupnica Borjana Krišto. Izvolite.
Hvala ljepa. Poštovani kolega predsjedavajući i kolegice i kolege sva vas srdačno pozdravljam. Evo moja ispravka krivog navoda odnosi se na navode koje je izrekla predsjedavajuća Ustavnopravnog povjerenstva, kolegica Čolo, koja kaže i naravno Mirjana Marinković-Lepić, koja kaže da se usput tako HDZ ponaša neodgovorno, kako ne dolazimo na sjednicu 8 Ustavnopravnog povjerenstva. Da, nisam ja došla na nekoliko sjednica Ustavnopravnog povjerenstva, između ostalog i juče, ja odlučujem u okviru svojih obveza na koje obveze trebam ići, pogotovo kad se one nalaze u isto vrijeme. Tako je bilo i juče, tako je bilo i prethodni put, ja ovdje nisam izišla da se pravdam bilo kome, svaki put je uredno najvaljeno kada ne možemo doći zbog nekakvih drugih obveza, naravno što u svakom slučaju nekad i u drugoj situaciji ne isključuje naše političko pravo na naš politički stav. Time ne treba biti niko optereće, isto kao što nismo mi opterećeni sa stavom koji vi danas ovdje iznosite. Kolegi Saši Magazinoviću koji je izrekao da nisu danas imali. Da, točno je, mi smo iznijeli svoje stavove na Proširenom kolegiju oko točaka koje se dodaju. Kolega Saša Magazinović je kazao da nema vremena da ja na tom Proširenom kolegiju držim predavanja, jer se njemu žuri na sjednicu kluba i naravno da sam ja završila, napustila sam Kolegij u proširenom sastavu i danas ovdje želim reći oko te točke, pošto ju je spomenuo ne kao dodanu točku, nego da smo izišli zbog toga što želi se na današnju sjednicu ovog Doma uvrstiti točka o zaštiti ustavnopravnog poretka. Ja sa ovog mjesta ne želim nikoga uvjeravati u to koliko ja volim BiH, ona je moja zemlja i ja u njoj živim i to pokazujem na svaki način, al' ako je ona došla danas da se njen ustavnopravni poredak treba štititi rezolucijom onda je ona uistinu u problemu. Hvala vam lijepa.
Hvala kolegici. Saša Magazinović, ispravka krivog navoda.
Dakle, da rekao sam na sjednici da mi nismo došli na Kolegij da nam Vi držite predavanje i mislim da sam pogriješio u izboru riječi i na tome Vam se izvinuo, ali to ne mijenja ništa na suštini da ste jako dugo govorili svoje političke stavove gdje smo razgovarali o dnevnom redu, a ne o stavovima HDZ-a po određenom pitanju. Kad nema SNSD-a u institucijama onda je HDZ SNSD i to je naravno vaše pravo, kako ste rekli, na politički stav, ali je i naše pravo da to razobličimo i pojasnimo i domaćoj javnosti i međunarodnoj zajednici. Dakle, pravo na stav je neosporan, ali je i neosporno pravo javnosti da zna kako koji politički akter artikuliše svoje stavove i činjenica je da ste Vi i kolega Lovrinović svojim izlaskom sa današnje sjednice srušili kvorum i onemogućili da Prošireni kolegij donese odluke o dopuni dnevnog reda koji bi u slučaju da ste vi ostali izgledao drugačije, dakle, to su činjenice.
Alma Čolo, ispravka krivog navoda.
Gospodin Nikola Lovrinović je rekao da ni naši nisu došli na sjednicu Ustavnopravne komisije. Ja bih samo podsjetila da ima devet članova Ustavnopravne komisije 3 iz Republike Srpske – 2 SNSD-a i gospodin Dragan Mektić iz SDS-a i 2 HDZ-a. Znači, njih pet kad ne dođu mi ne možemo održati sjednicu komisije i nemamo kvorum. Naši, ne znam koji su naši, imaju 2 člana SDA, gospodin Safet Softić i ja, mi smo bili, na prethodne tri sjednice imamo problem s HDZ-om, sa SNSD-om da ne govorim, oni nikako ne dolaze od jula mjeseca, a HDZ zadnje tri sjednice pošalje gospodina Lovrinovića, gospođa Borjana Krišto ima neke druge obaveze, 9 oni inače iz HDZ-a se ponašaju kao neka elitna garnitura u Parlamentu BiH, propagatori evropskih vrijednosti. Kad god sazivam sjednicu tražim da sekretar iskonsultira sve članove Ustavnopravne komisije i ja kao neko ko predsjedavam komisijom se prilagođavam svim ostalim članovima. Znači, nikad nisam zakazala sjednicu komisije, a da mi je neko prethodno rekao da ne može biti na sjednici i da ja uprkos njegovom opravdanju zakažem sjednicu. Znači, ovo što gospođa Krištio govori je neopravdano, mislim da ovdje sistemski blokiraju rad najvišeg državnog zakonodavnog tijela zajedno sa SNSD-om, čekaju da vide šta će biti oko reforme izbornog zakonodavstva, hiće li se udovoljiti zahtjevu Dragana Čovića, ako mu se udovolji vjerujem da će onda svi se vratiti u ove klupe. Ali to je moj lični stav ne mora biti, ovaj, potpuno opravdan.
Zukan Helez, ispravka krivog navoda.
Uvaženi predsjedavajući, dopredsjedavajuća, dame i gospodo zastupnici, predstavnici medija. Čini mi se da polako ulazimo u scenari koji mi sve više liči na tešku 1992. godinu. Meni je žao što ovo moram kazat kao državni zastupnik, ali čini mi se da polako HDZ svojim opstrukcijama priključuje se đavoljoj igri Milorada Dodika i ljudi koji su okupljeni oko njega u koaliciji u Narodnoj skupštini Republike Srpske, koji otvoreno zagovaraju separatizam i odcjepljenje dijela BiH. Ja ću samo da zamolim zastupnike iz HDZ-a i da upozorim da to nije poštena, niti je dobra igra za državu BiH. Ja Vas molim, dopredsjedavajuća Borjana, rekli ste da volite državu BiH. Da volite državu BiH ne bi ovo nikad uradili. Želim da vas podsjetim, jutros sam čitao da najviše odlazi ljudi iz države BiH sa područja tamo gdje vlada HDZ, Zapadna Hercegovina, Kanton 10 i Posavina. Dok mi ovdje vršimo opstrukcije države BiH narodu, narodima, građanima BiH sve više se gadi ova politika. Tri razloga su tamo što odlaze, prvi razlog je nesigurnost. Kakva je poruka danas odavde tim ljudima? Ovakvom opstrukcijom [[zastupnik se upozorava na vrijeme]] ovakvom opstrukcijom još ćemo više otjerati ljude iz ove države. Ja vas molim, kao zastupnike, kao odgovorne ljude, kao porodične ljude, uozbiljite se, uozbiljite se, sve ovdje možemo da dogovorimo u Parlamentu, svak ima pravo da iznese svoj stav i o svemu možemo razgovarati, al' ovo što se fatate u neko kole sa nekim ljudima [[zastupnik se upozorava na vrijeme]] koji rade o glavi državi BiH vjerujte da ćete i vi ispaštat na kraju ako se to desi.
Uvaženi zastupnik Kožul, ispravka krivog navoda.
Moj ispravak krivog navoda odnosi se na pitanje sjednica povjerenstava koje su trebale biti održane u ova dva dana. Ja sam trebao biti na dvije sjednice, sa zadovoljstvom sam nazočio na jednoj od tih sjednica, druga sjednica Povjerenstva za financije i proračun gdje predsjedam nije imala kvoruma, prvi put u sedam godina od kad ja predsjedam tom povjerenstvu i to je činjenica nad kojom se treba zapitati. Ja ovdje, za raliku od ostalih kolega, neću ad hominem nabrajati tko na toj sjednici nije bio i to je nepotrebno. 10 Jednako tako, kolegi Magazinoviću i kolegi Helezu, za svađu i za ljubav je uvijek potrebno barem dvoje, istrajavanje na jednostranom pogledu na krizu u BiH, istrajavanje na upiranjem u krivce, između ostalog u HDZ, nije put koji će osigurati da, kad sjedim, kad govorimo već ovdje, da ovaj Parlament radi. Ne fali ovdje samo SNSD, vi vidite i potpuno vam je jasno da 13 kolega zastupnika ili poslanika iz Republike Srpske ovdje nisu iz različitih političkih stranaka. Autizam kojim se gleda na tu situaciju je ta prijetnja Bosni i Hercegovini, to nije ljubav, ako je ljubav ona je opsesivna i posesivna, a nema ništa opasnije od takve ljubavi prema ovoj državi. Pozivam vas da ne donosite, da ne držimo sjednice bez potrebnog kapaciteta i da na njima ne donosimo odluke koje su jednostrane i koje udaljavaju od dijaloga, to nije odgovornost, to nije put i na taj način nećemo napraviti ništa. Zahvaljujem.
Hvala. Naravno, neodržavanje sjednica je pristajanje na blokadu koja je jednostrana od strane zastupnika iz RS-a. Damir Arnaut, ispravka krivog navoda.
Hvala predsjedavajući. Evo koliko sam imao vremena brojao sam unazad devet sjednica Ustavnopravne komisije, unazad do oktobra prošle godine 2020. znači više od godinu unazad, od čega je sedam sjednica ove godine i gospođa Krišto je bila prisutna na svim sjednicama, a od navedenih devet gospodin Lovrinović je bio prisutan na osam. Međutim, od jula, od Inckove odluke gospođa Krišto nije prisustvovala ni na jednoj sjednici Ustavnopravne komisije, a tri su sazvane, od te tri gospodin Lovrinović je sa prve dvije ustao kako bi razbio kvorum, a na ovu treću juče nije ni došao. Ja sam predsjedavao Ustavnopravnom komisijom u prošlom sazivu i mogu potvrditi da je gospođa Krišto bila zaista revnosna i redovna na tim sjednicama. Prema tome, ovo nije anomalija, ovdje je jasno nakon Inckove odluke šta se dešava i moje kolege su o tome takođe govorile, pa neću dužiti o tom pitanju. Danas je HDZ razbio kvorum na Proširenom kolegiju kad se počelo raspravljati o zahtjevu 13 poslanika iz pet stranaka – Naše stranke, SDP-a, NiP- a, Nezavisnog bloka i NES-a da se na današnji dnevni red uvrsti rezolucija kojom se između ostalog tražilo da Predsjedništvo BiH razmotri raspuštanje Doma naroda, uzimajući u ozbir kontrolni paket koji SNSD-e i HDZ imaju u tom Domu, koji je rezultat podrške koalicionog partnera s SDA u izboru članova Doma naroda, citiram iz Prijedloga rezolucije. Ovo će biti obavezna tačka na idućoj sjednici Doma, ali je činjenica da je HDZ razbio kvorum danas na Proširenom kolegiju, iz kog razloga, iz kog razloga, a skupa sa neodržavanjem sjednica komisije mi danas imamo ovakav dnevni red kakav imamo, odnosno može se reći da ga nemamo, kao što nemamo ni ministara prisutnih iz sve tri stranke koje sam maloprije nabrojao. Hvala.
Nikola Lovrinović, ispravka krivog navoda. 11
Kolega Magazinoviću, dakle, upravo smo na Kolegiju u proširenom sastavu govorili o stavovima za koje nam treba vrijeme, Vi ste rekli iznosimo ... dakle, mi smo upravo tražili da ne možemo za pola sata o takvim stvarima zauzeti stavove, to naravno niste uvažili, a kažete, dakle, da smo jest jednako SNSD i onda smo također mi u pravu kad kažemo da je SDP bošnjačka stranka, dakle, nema šta drugo to je, tako je. Gospođo Čolo, ako je točno, ako smo mi elitna i proevropska stranka, a to je točno, znači, onda Vi sebe smatrate, dakle, vlasnikom države i zapravo, a zapravo činite sve da napravite kaos u ovoj državi. Gospodine Helez, isto što smo mi 01.03. izašli na referendum i pomogli da nastane ova država, dakle, mi smo zvali da ljudi izađu, bez toga, dakle, te ljubavi ne bi bilo, ni o čem Vi sad pričate. Znači, pošteno je ono, po Vama, što ste nas, političke predstavnike hrvatskog naroda, doveli na političke margine zbivanja u BiH, to je pošteno, to je pošteno, sasvim pošteno. Mladi odlaze, gospodine Helez to, to, odlaze zato što je to cilj probosanskih stranaka, koje su najodgovornije za stanje u ovoj državi. Ako ste probosanske, ako ste one koje se zalažu za državu činite da država opstane, a nemojte činiti da nje nestane, a čini mi se da više činite da je nestane, a to vi, eto vam pa radite šta hoćete. Bili smo s vama u kolu, mislim sa probosanskim strankama smo bili u kolu eto i 01.03. pa evo do šta smo došli, nemamo, nemamo paritetne Federacije, nemamo paritetne dvije župnije, nemamo Izbornog zakona, hoćete i Dom naroda da ukinete, dakle, nemamo ništa, u političkom smislu govorim. Nemojte nas svoditi na socijalnu kategoriju, dakle, hrvatski narod i njegove političke predstavnike, to je sramotno, to je sramotno. Dakle, ako ste probosanske izvolite, dakle, učinite sve da ova država funkcionira. Kolegij nek učini da sjednice budu kako treba, nek se uradi šta treba da se uradi, šta treba da se uradi, šta treba da se sjede da se razgovara. Jel' mislite da ćete ovako bezninom ponovo ... ako mislite izvolite, dakle, meni, ja, meni je žao ja viš nemam riječi na koje da vas upozorim, ja i dalje mislim da je HDZ činio i čini sve da se normalizira situacija, ja i dalje to mislim i tvrdim da ćemo to i dalje činiti vjerovali vi ili ne, ako je ne žao mi je, dakle, žaom mi je evo vi činite što mislite [[zastupnik se upozorava na vrijeme]] da trebate, pa ćemo vidjeti dokle ćete učiniti i šta.
Uvaženi zastupnik Emrić, ispravka krivog navoda.
Zahvaljujem uvaženi predsjedavajući. Mene stvarno čudi poziv kolege Kožula da ne održavamo sjednice ovog uvaženog Doma, pa ja postavljam pitanje – a šta ćemo mi, zastupnici i zastupnice, raditi ako nećemo održavati sjednice Predstavničkog doma? Pa mi smo izabrani u ovaj Dom da radimo u interesu građana BiH, svih građana BiH, da zasjedamo, da donosimo odluke koje su važne za evropski put BiH, ovo je naše radno mjesto, ova sala je naše radno mjesto. I šta mi možemo? Pa mi možemo upravo samo sazivati sjednice Predstavničkog doma, pa evo i pozvati kolegice i kolege iz drugih stranaka koje nisu danas ovdje da dođu, pa da ovdje raspravljamo o svim pitanjima. Ovo je Dom gdje se treba i mora raspravljati o svim pitanjima. Neka dođu, predlažu dnevni red, raspravljaćemo, tražiti rješenja, to je način, nije način nerad, nerad ne donosi dobro, mi moramo raditi svi u interesu države BiH. I kolega Lovrinoviću, ma neće nestati država BiH, neće nestati ako budemo radili, ona nije nestala hiljadu godina, ali neće nestati ni narednih hiljadu godina, samo što neće biti nas i što je najžalosnije, mi svojim neradom uništavamo živote generacija koje dolaze poslije nas. Otežavamo živote mladih generacija svojim neradom i ovakvim 12 stavovima da ne trebamo raditi ono zašto smo izabrani, to mene začuđuje i ja to ne mogu prihvatiti i zbog toga još jednom apelujem, pozivam na sve one koji su izabrani u ime građana BiH neka dođu u ovaj Dom, neka rade, neka dođu na svoje radno mjesto, to je jedini način kako se mogu pokazati svi politički stavovi oko kojih ćemo se usaglašavati i postizati konsenzus, to je jedini put, drugog puta nema. Rad, red i disciplina, kolega Lovrinoviću, i sigurno će nam biti svima bolje. Hvala.
Uvaženi zastupnik Helez, ispravka krivog navoda.
Zahvaljujem predsjedavajući. Gospodinu Lovrinoviću, ja da sam na Vašem mjestu ja bi se dobro zapitao i razmislio šta govorim i kakve poruke šaljem. Vi ste dobro zaprijetili državi BiH, čak ste pominjali i nestanak i to me podsjeća na jednog gospodina koji sad, koji je dobio doživotnu, doživotni zatvor zahvaljujući takvim izjavama upravo u državnom parlamentu negdje '92. godine i mislim da to nije ni korektno, pa čak ono mislim da ste i hrabar čovjek. Što se tiče SDP-a i što kažete, ovaj, da smo bošnjačka stranka. Vas najviše boli nekoliko činjenica, znači, u Livanjskom kantonu SDP ima dva zastupnika, oba iz reda Hrvata, HDZ ima sad samo jednog, naravno, iz reda Hrvata. HDZ je opozicija, SDP je pozicija u Livanjskom kantonu odakle gospođa Krišto dolazi. Imamo vijećnike u Grudama, vijećnike ne vijećnika, znači tamo gdje su sto posto Hrvati i to Vas najviše boli. Međutim, vi HDZ sve mi više ličite na srpsku stranku, vi ste odstupili od nekih tradicionalnih, ovaj, hrvatskih zahtjeva, otjerali ste glasače, otjerali ste građane hrvatske nacionalnosti svojom politikom, postali ste privjesak jednog suludog političara, koji se zove Milorad Dodik i sve mi više ličite na prosrpsku stranku. Gospodine Kožul, mi nećemo mirno gledati da se cijepa vojska države BiH, nećemo mirno gledati da se cijepa platni sistem države BiH, nećemo mirno gledati da se cijepa sudstvo BiH i da ne nabrajam [[zastupnik se upozorava na vrijeme]] Znači, naša je zadaća, naša je misija, ovdje imate preko 60% ljudi ubjeđen sam [[zastupnik se upozorava na vrijeme]] koji vole ovu državu i koji nemaju druge domovine. Naša je misija da se borimo za ovu državu, niko nam to osporit ne može, nikada nećemo nikoga drugog i drugačijeg ugrozit [[zastupnik se upozorava na vrijeme]] i uvijek se zalažemo za ista prava svih ljudi, svih građana koji žive na ovom prostoru. Hvala lijepo.
Hvala. Uvaženi zastupnik Nermin Nikšić, ispravka krivog navoda.
Zahvaljujem gospodine predsjedavajući. Dakle, nije sporno da ovdje svako od nas kao zastupnik ima pravo na svoj stav i na svoje mišljenje, da naše političke partije imaju pravo na svoj stav i svoje mišljenje. Stav kako ne trebamo raditi dok se, dok ne budemo svi otprilike znači da nećemo raditi, jer očito je da imamo različite poglede na sve to. Ono zbog čega sam se javio ustvari je da smatram da ćemo ovdje 13 na ovom mjestu ipak morati progovoriti otvoreno o svojim stvarima, o svojim mišljenjima, o svojim razmišljanjima o onome kako vidimo ovu državu, da ne pričamo na stranačkim sijelima o tome kako navlačimo ove da napravimo treći entitet, a u Parlamentu pričamo o tome kako smo za državu BiH. Pravo je i da se hoće treći entitet, al' onda se o tome ovdje raspravlja, pa da vidimo šta će se i na kraju, ovaj, izroditi, kako će se desiti i šta će se desiti, ali nemojte da, da, da se sad igramo, ovaj, patriotizma ko je veći patriota zato što je danas došao na sjednicu, koja očito neće imati svoje svrhe. Hvala.
Predrag Kožul, ispravka krivog navoda.
Kolegi Emriću, kolega ja smo i ti, i Vi, isprika, u ovom Parlamentu skupa već sedam godina i čisto da Vam kažem da znate, a vjerojatno i znate u tih sedam godina nije postojala nijedna sjednica ovog Parlamenta, nijedna sjednica povjerenstva kojeg sam ja član na kojoj ja nisam bio i tako ja radim u ovom Parlamentu. Kada govorim da današnja sjednica nije sretna i Vi to vidite i znate, kolega Lovrinović je govorio o formalnim razlozima za to, a meritum, suština je u tome da kolege koje ovdje nisu ne možemo pozvati preko tužiteljstva, visokog predstavnika i NATO snaga, a živjeti i raditi u ovoj zemlji trebamo s njima i trebamo tražiti modele istrajno uz uvažavanje i bez obzira na političku krizu koja je ovdje, mi političku krizu moramo rješavati, a ne je pojačavati i u tome se radi i to je suština našeg političkog razmišljanje i inače i ovdje danas i to je ona odgovornost o kojoj je kolega Lovrinović govorio i koliko god vi nas uvjeravali da ne volimo ovu zemlju, da smo s ovima il' s onima, mi odgovorno radimo i u ovom Parlamentu i u ovoj zemlji, to je odgovor kolegi Helezu. Ne sekirajte se Vi za one krajeve gdje HDZ vlada, kako Vi kažete, ja bih rekao gdje je HDZ na vlasti, obiđite ih pa ćete vidjeti tamo da ljudi žive i rade i nešto se manje opterećuju politikom nego što Vi mislite. Dakle, u tim krajevima ljudi žive i rade i živjeće usprkos politici i političkoj situaciji u ovoj zemlji.
Uvaženi zastupnik Begić, ispravka krivog navoda.
Poštovani predsjedavajući, dopredsjedavajuća, poštovane kolegice i kolege. Pa evo nekoliko stvari, prvo ja ne bi volio da se dijelimo na ljude koji žive lijevo ili desno, gore ili dole, sve su to naši ljudi i barem ja lično doživljavam svoje biće vrlo složenim bićem i u kulturološkom i u svakom drugom smislu, ne bih ja volio prvo od mene da neko nekoga brani, bilo koga u ovoj zemlji. E, sad ono zbog čega sam se javio, bez namjere da otvaram neku polemiku, evo već smo upali u neke možda i teške rasprave ovdje, a ljudi šta da mi radimo, evo ja sam boga mi, evo, koga god sam sreo od tih ljudi koji su otišli niko ih nije otjerao odavde, sami su odlučili da odu, sa svakim sam se lijepo pozdravio i lijepo, ljubazno i sa šlagom na vrhu zamolio ih da se vrate i da radimo ovdje zajedno. Evo, možete ih sad pitati ovdje, i gospodina Radmanovića, i gospođu Novaković-Bursać, koga god sam, dakle, sreo od tih ljudi ja sam lijepo stao i lijepo sa šlagom na vrhu zamolio da se vrate i da radimo zajedno. Evo ako neko misli da trebamo otići ispod prozora otpjevat neku serenadu ili pisati zamolnice, molbe, dajte i to recite pa da vidimo možda je i to rješenje. Dakle, nije mi jasno u kom pravcu ide diskusija. Na koncu ljudi mi moramo 14 shvatiti da je naša obaveza da budemo ovdje, ustavna obaveza, moralna obaveza, i pravna, i svaka, i ljudska obaveza, to je demokratija da razgovaramo, da diskutujemo, imaju procedure koje su za boga milog propisane. Evo među tim procedurama nije da se izabrani zastupnik sa šlagom na vrhu moli da svoje, svoju cijenjenu personu donese u ovu salu, ali evo i to radimo. Pa ne znam šta još evo možemo da uradimo, da zakupimo autobus, kombije, da se pokupimo svi, da idemo od kuće do kuće, da molimo, da vučemo ljude za ruku, bojim se da se stvara atmosfera kao da je neko motkama otjerao ove ljude odavde. Pođimo od početne premise, zašto su ljudi otišli? Zbog donošenja [[zastupnik se upozorava na vrijeme]] Zakona o zabrani negiranja genocida, ratnih zločina i zločina protiv čovječnosti. Nekada nekoga će biti stid zbog toga, od ovih koji su se zbog toga naljutili. Eto toliko, hvala vam lijepa, izvinjavam se ako sam prekoračio.
Hvala. Uvaženi zastupnik Osmanović, izvolite.
Hvala predsjedavajući. Uvažena dopredsjedavajuća, kolegice i kolege zastupnici, članovi Vijeća ministara, predstavnici medija dozvolite da u ime Kluba poslanika SDA predložim novu tačku dnevnog reda – Aktuelna politička i bezbjedonosna situacija u BiH nakon unilateralnog pokušaja Narodne skupštine Republike Srpske da prenese, odnosno otme nadležnosti države BiH na entitet Republika Srpska. Daću i kraće obrazloženje. Narodna skupština Republike Srpska je na svojoj 20. posebnoj sjednici, koja je održana 30.07.2021. godine, usvojila Zakon o neprimjenjivanju Odluke visokog predstavnika koja se odnosi na Zakon o izmjeni i dopuni Krivičnog zakona BiH. Zatim, Narodna skupštna Republike Srpske je na 22. posebnoj sjednici, koja je održana 20.10.2021. godine, usvojila Zakon o lijekovima i medicinskim sredstvima Republike Srpske koji predviđa osnivanje Agencije za lijekove Republike Srpske, da bi na 24. posebnoj sjednici, koja je održana 10.12.2021. godine, Narodna skupština Republike Srpske usvojila Deklaraciju o ustavnim principima i četiri informacije o prenosu nadležnosti sa zaključcima. Sve gore pobrojane aktivnosti Narodne skupštine Republike Srpske su usmjerene direktno na rušenje Dejtonskog mirovnog sporazuma, Aneksa IV, kao i Aneksa X, a time i pokušaj rušenja ustavnopravnog poretka BiH i njenih institucija. Blokada državnih institucija od strane vladajuće koalicije iz entitera Republika Srpska, prijetnja secesionizmom, kojima se ozbiljno ugrožava politička stabilnosti, a time i narušava sigurnost u BiH i regiji, te izostanak odlučne reakcije međunarodne zajednice zahtjeva da Predstavnički dom Parlamentarne skupštine BiH jasno se odredi prema svim ovim pobrojanim aktivnostima i ponudi određene zaključke i stavove. Mi smo ponudili nekoliko zaključaka, željeli bismo da kroz diskusiju po pitanju ove tačke dnevnog reda što je moguće više poslanika uzme učešće i klubova i da onda dođemo do što je moguće kvalitetnijih i boljih zaključaka. Hvala.
Hvala. Zastupnik Arnaut, izvolite. 15
Hvala Vam, predsjedavajući. Evo u ime 13 poslanika iz pret različitih stranaka, koje sam malopre nabrojao, koji su potpisali ovaj prijedlog predlažem novu tačku dnevnog reda – Prijedlog rezolucije o zaštiti ustavnog poretka države, ustavnopravnog poretka države Bosne i Hercegovine. Neću čitati Rezoluciju, nemam dovoljno vremena na ovoj diskusiji, ali u svakom slučaju Prijedlog rezolucije je već bio predmet rasprave na Proširenom kolegiju i između ostalog u toj Rezoluciji, kratko ću navesti, Predstavnički dom Parlamentarne skupštine BiH najoštrije osuđuje, u potpunosti odbacuje zaključke i Deklaraciju o ustavnim principima koji su usvojeni na 24. posebnoj sjednici Narodne skupštine Republike Srpske, održane 10.12.2021. godine, iste ocjenjuje neustavnim i suprotnim zakonima države BiH, s obzirom da je Parlamentarna skupština BiH sve navedene zakone usvojila prema ustavnoj i poslovničkoj proceduri, da su za sve navedene zakone glasali i poslanici i delegati u Parlamentarnoj skupštini BiH iz svih naroda iz oba bh entiteta, te da se isti mogu mijenjati ili dopunjavati samo po istoj proceduri kako su prvobitno usvojeni, a to je u Parlamentarnoj skupštini BiH. Entiteti nemaju pravo jednostrano regulirati zakonsku materiju koja već postoji na državnom nivou. U Rezoluciji se dalje navodi kako Predstavnički dom cijeni ove zaključke kao napad na ustavni poredak međunarodno priznate države BiH, da Predstavnički dom poziva Tužilaštvo BiH da hitno reaguje i procesuira odgovorne, da Predstavnički dom traži od visokog predstavnika, Vijeća za implementaciju mira i ostatka međunarodne zajednice da odma reguju u skladu sa svojim ovlastima, sankcionišu i zaustave u započetim aktivnostima, da Predstavnički dom poziva Predsjedništvo BiH da razmotri raspuštanje Doma naroda Parlamentarne skupštine BiH uzimajući u obzir kontrolni paket koji SNSD i HDZ imaju u Domu naroda koji je rezultat podrške koalicionog partnera SDA u izboru članova Doma naroda, te da Predstavnički dom poziva NATO snage da pojačaju svoje vojno prisustvo u BiH, posebno u Brčko distriktu BiH s obzirom da NATO ima ovlasti uspostaviti takve snage prema Aneksu 1-A Općeg okvirnog sporazuma za mir u BiH. Hvala predsjedavajući.
Hvala. Imajući u vidu da nema više prijavljenih izjasnićemo se o predloženim, o prijedlozima za izmjenu i dopune dnevnoga reda. Prvo se izjašnjavamo i glasamo o prijedlogu ____________(?) [[nije uključen mikrofon]] Izvolite, Nikola Lovrinović povreda Poslovnika.
Gospodine predsjedavajući, dakle, sva ova prethodna polemika je i rasprava vjerojatno bila nepotrebna, al' eto dogodila se znači, al' na početku te rasprave ja sam nešto rekao. Gospodine predsjedavajući mi nemamo dnevnog reda, mi njega ne možemo dopunjavati i mijenjati i izmjenjivati, kako stoji u Poslovniku u člancima koje sam rekao, ja ne znam kako i 16 na temelju čega ćete Vi staviti da se glasuje o dopuni dnevnog reda, kojeg dnevnog reda. Najnormalnije bi bilo zakazati ponovno ovu sjednicu, pa vidjeti da radna tijela odrede ono što nisu, što je bilo predviđeno da se danas radi, unatoč svemu što je ovo, što je rekao kolega Emrić naš posao, jes naš posao ali moramo poštivati pravila igre. Nemojte da ovo pretvorimo u neko seosko prelo, dakle, da činimo čini mi se, po meni, samo još gore nego što je dosad. Dakako će se ovako sjednice održavati bez poštivanja i Poslovnika, na silu, na ... ne znam kako bi ja to nazvao uopće. Dakle, nemamo gospodine predsjedavajući dnevnog reda, ne možete dopunjavati dnevni red koji ne postoji, kako ćete to riješiti ne znam, dakle, jedini mogući izlaz, po meni, je da se sjednica danas prekine il' već ne znam što, kako, zapravo nije ni počela, da se zakaže nova kad se ispuni, stvore uvjeti po Poslovniku, ništa drugo i vi ste to dužni kolege da to učinite, da nam stvorite uvjete da se poštuje Poslovnik. Ima li smo sjednice i prije ovoga, dakle, nemojte tako i zakazivali smo i radilo se, ali se bar poštovao Poslovnik koliko je bilo moguće, ovako smo sad došli u situaciju da ni Poslovnik više ne poštujemo. Ako je to način rada budućeg, ne znam, ja dakle kažem nemamo na šta gospodine predsjedavajući raditi, Vi bi to morali sad zaključiti.
Hvala. Zastupnik Osmanović, izvolite.
Hvala predsjedavajući. Želim samo ukratko da se osvrnem na Prijedlog rezolucije o zaštiti ustavnopravnog poretka države BiH koja je predložena od ovdje pobrojanih poslanika i na nekoliko puta čitanje tačke 5. Mi bismo voljeli da je ova Rezolucija ponuđena i Klubu poslanika SDA kao probosanskoj političkoj stranci koju bi sigurno potpisali, ali bismo vam skrenuli i pažnju na upravo ovu tačku 5. koju vi već nekoliko puta ovdje čitate, u kojoj stoji sledeće – Predstavnički dom poziva Predsjedništvo BiH da razmotri raspuštanje Doma naroda Parlamentarne skupštine BiH uzimajući u obzir kontrolni paket koji SNSD i HDZ imaju u Domu naroda, e ovo je sad po meni politikanstvo, koji je rezultat podrške koalicionog partnera SDA u izboru članova Doma naroda. Pa drage kolegice i kolege ako smo svjedoci da upravo koaliciona većina iz, predvođena SNSD-om iz entiteta Republika Srpska vrši blokadu državnih institucija, pa raspuštanjem Doma naroda upravo Narodnoj skupštini Republike Srpske dajete da ona razmisli da li će ikada imenovati Klub Srba u Domu naroda. Dajete mogućnost da neko dodatno, legalno i legitimno razvlači imenovanje i dodatna opstrukcija Doma naroda ako je u pitanju Parlamentarna skupština BiH. Da ste sa nama se konsultirali mi bi vam dali sugestije da ne idete u ovom pravcu. Hvala.
Nermin Nikšić, povreda Poslovnika. 17
Pa htio sam da provjerim, dakle, je li raspravljamo odma o ovoj Rezoluciji, imaćemo o njoj svašta pričati kad dođe na dnevni red, al' dakle ovaj gospodin Osmanović je raspravljao o tački Rezolucije koja još nije došla na dnevni red.
Ok. U principu svi ovdje imamo dugo iskustvo i znamo kako će se završiti glasanje, obzirom na nedostatak entitetskog glasanja i o predloženim tačkama i o preostalim tačkama iz orginalnog dnevnog reda. Ja se zahvaljujem zastupnicima koji su ovdje dugogodišnji zastupnici, imaju veliko iskustvo, ali konsultovao sam se sa sekretarom Doma i radićemo u tom pravcu kakvu sam konsultaciju i dobio. Dakle, izjašnjavamo se o prijedlogu koji je u ime Kluba SDA predložio gospodin Osmanović, to je – Aktuelna politička bezbjedonosna situacija u BiH nakon unilateralnog pokušaja Narodne skupštine Republike Srpske da prenese nadležnosti države BiH na entitet Republika Srpska, kao tačka dnevnog reda. Molim da se izjasnimo. Od ukupno prisutnih – za je 20, protiv nema, suzdržanih nema. Dakle, postoji opća ne postoji entitetska većina. ____________(?) [[nije uključen mikrofon]]
/nije uključen mikrofon/
Naćićemo ga Nikola, nema potrebe da dižemo, ovaj, stalnu nervozu, treba smireno i suzdržano raditi na normalizaciji rada Predstavničkog doma, bez ikakve nervoze nema potrebe. Imali smo kvorum, ne znam ko je izašao. ____________(?) [[nije uključen mikrofon]] Dakle, imamo namjeru da se ova sjednica nikako ne održ i ponavljam znamo kako će se završiti ovo glasanje, jel'. Dakle, pošto u ovome trenutku nema kvoruma dajem pauzu od 15 minuta i naćićemo se ponovo za 15 minuta. Naravno, konstatujem da fizički u sali sjedi 25 ljudi, na ekranima imamo 20 prijavljenih. Pauza je. [[PAUZA]] 18
Povreda Poslovnika se odnosila na proces glasanja, kada su kolege iz HDZ-a signalizirale da nema kvoruma, a kvoruma u sali je u tom trenutku bilo samo su oni ugasili ekrane da ih ne registruje, a evo sada vidimo da nisu ni u sali, što je kontinuitet blokade rada institucija gdje se izgleda da su se pridružili SNSD-u koji se nastavlja od jutros kada su napustili sjednicu Proširenog kolegija. Mislim da ovo treba biti jasno komunicirano sa javnošću, čisto da ne bude da, je li, nije došao dovoljan broj zastupnika, naravno da je došao samo neki od njih na svoj način bojkotuju rad, odnosno članovi Kluba HDZ-a.
Hvala. Obzirom da u ovome trenutku kvorum nije ispunjen, a želim posebno da naglasim, naravno da postoje instrumenti kako možemo pokazati da, da li je neko u sali a isključio je svoj displej, tako što možemo glasati sa podignutim listićima ili možemo, naravno, glasati i pojedinačnim prozivanjem, tako da bi to riješilo sve dileme koje u ovome trenutku imamo. Evo saćemo vidjeti da li imamo kvorum, molim vas. Hoćete prebrojati, kolegice? Ok, kvorum je ispunjen u ovome trenutku. Dakle, mi nastavljamo onako kao što sam rekao u konsultaciji sa sekretarom, mi ćemo glasati o dopunama dnevnog reda, poslije toga Dom ima pravo da se izjasni o preostalim tačkama dnevnoga reda, ako bude moguće nastavićemo sjednicu, ako ne sjednica će ova biti završena, o nastavku ove sjednice ili novoj sjednici ćete biti adekvatno i pravovremeno informisani. Dakle, ponovićemo glasanje o tački dnevnog reda koju je predložio gospodin Osmanović. Molim da se izjasnimo. ____________(?) [[nije uključen mikrofon]] Možete li ponoviti glasanje? Molim vas da se ponovi glasanje. ____________(?) [[nije uključen mikrofon]] 19